जीतपुरसिमरा गोल्ड कप : एपीएफ सेमिफाइनलमा
सिमरा रंगशालामा जारी १२ औं संस्करणको जगदम्बा जीतपुरसिमरा गोल्ड कपमा आइतबार भएको प्रतियोगितामा हिमालयन शेर्पा क्लबलाई पराजित गर्दै विभागिय टिम एपीएफ क्लब सेमिफाइनलमा प्रवेश गरेको छ । शेर्पालाई ३–२ ले पराजित गर्दै एपिएफले सेमिफाइनलमा प्रवेश गरेको हो । एपीएफको जीतमा दीपेश धिमाल, बिके तामाङ र अर्मान्ड बेडमले गोल गरे । शेर्पाका लागि विश्वास श्रेष्ठ एक्लैले दुई गोल गरेका थिए ।
बारा — सिमरा रंगशालामा जारी १२ औं संस्करणको जगदम्बा जीतपुरसिमरा गोल्ड कपमा आइतबार भएको प्रतियोगितामा हिमालयन शेर्पा क्लबलाई पराजित गर्दै विभागिय टिम एपीएफ क्लब सेमिफाइनलमा प्रवेश गरेको छ । शेर्पालाई ३–२ ले पराजित गर्दै एपिएफले सेमिफाइनलमा प्रवेश गरेको हो । एपीएफको जीतमा दीपेश धिमाल, बिके तामाङ र अर्मान्ड बेडमले गोल गरे । शेर्पाका लागि विश्वास श्रेष्ठ एक्लैले दुई गोल गरेका थिए ।खेलमा शेर्पाले आक्रामक सुरुवात गरेपनि नतिजा आफ्नो पक्षमा पार्न सकेन् । शेर्पाका अजिज ओलावालेले प्रहार गरेको उक्त बल क्रसबारबाट बाहिरियो । सुरुवातको केही समय खेल आफ्नो पक्षमा राखेको शेर्पाले खेलको २७ औं मिनेटमा पहिलो गोल खान पुग्यो । नविन लामाको कर्नर बललाई सदुपयोग गर्दै एपिएफका दीपेश धिमालले टिमलाई अग्रता दिलाएका थिए । दीपेशको गोलसंगै आक्रामक बनेको एपिएफले खेलको ३३औं मिनेटमा दोस्रो गोल थप्यो । नविनको क्रस बललाई सदुपयोग गर्दै एपिएफका बिके तामाङले खेल २–० को स्थितीमा पुर्‍याएका थिए । खेलमा दुई गोलको अग्रता लिएपछि एपिएफले पहिलो हाफमा आफ्नो पक्षमा राखेको थियो । सुरुवात राम्रो गरेपनि एपिएफले अग्रता लिएपछि दबावमा देखिएको शेर्पाले खेलको ३३औं मिनेटमा गोल अन्तर घटाउने राम्रो अवसर गुमायो । शेर्पाका बिकास मेराग्लियाले र अजिज ओलावाले गोल गर्ने गुमाएका थिए । डिबक्स भित्रको बललाई उनीहरुले पोष्टको दिशा दिन सकेनन् । विभागिय टिमको चुनौती सामना गरेको शेर्पाले खेलको ५०औं मिनेटमा गोलअन्तर घटाएको थियो । एपीएफका दीपेश घिमालले शेर्पाका विकास मेराग्लियालाई लडाएपछि पाएको पेनाल्टीमा कप्तान विश्वास श्रेष्ठले गोल गरेका थिए । विश्वासको पेनाल्टीलाई एपीएफका गोलरक्षक युया कुरियामोले ठम्याउन सकेनन् । विश्वासको आकर्षक गोलले खेलमा फर्कन खोजेको शेर्पाविरुद्ध एपिएफले ५६औं मिनेटमा तेस्रो गोल थप्यो । प्रदीप लामाको क्रसलाई सदुपयोग गर्दै अर्माण्ड बेडमले गोल गरेका हुन् । बेडमको गोलसँगै एपिएफले खेलमा ३–१ को अग्रता लियो । पहिलो हाफको तुलनामा लयमा देखिएको शेर्पाका लागि विश्वास श्रेष्ठले खेलको ६८औं मिनेटमा आकर्षक गोल गर्दै टिमलाई खेलमा फर्काउने प्रयास गरे । डिबक्स बाहिरबाट विश्वासले प्रहार गरेको बलले सिधै जाली चुमेको थियो । दुबै टिमले आक्रामक प्रदर्शन गरेपछि खेलको अन्तिम १० मिनेट निकै प्रतिस्पर्धात्मक रहेको थियो । खेलमा फर्कने अवसर पाएको शेर्पाले केही अवसर भने चुकाएको थियो । खेलको ७१ औं मिनेटमा सत्यम शर्माको प्रहार क्रसबारमा ठोक्किनु शेर्पाका लागि दुर्भाग्य सावित भयो । लगत्तै अजिजले गरेको प्रहार एपिएफका गोलरक्षकले बचाउ गरे । अन्तिम समयमा आकर्षक लयमा देखिएपनि शेर्पा फिनिसिङमा चुकेको थियो । यता एपिएफका प्रदीप लामाले खाली पोष्टमा गोल गर्ने अवसर गुमाए । शेर्पाका गोलरक्षक बिट भएको अवस्थामा प्रदीपको प्रहारले पोष्टको दिशा लिन सकेन् । प्रदीपले अन्तिम समयमा पाएको अवसर चुकाएसंगै एपिएफले ३–२ को जित निकालेर अघिल्लो यात्रा तय गरेको हो । एपीएफको जितमा उत्कृष्ट प्रर्दशन गरेका अर्माण्ड म्यान अफ दि म्याच घोषित भए । प्रतियोगिता अन्तर्गत सोमबार आयोजक नव जनजागृती युवा क्लब र सुदूपश्चिम ११ बीच खेल हुँदैछ । 